CELEX: 32012R0325
Language: mt
Date: 2012-04-12 00:00:00
Title: Regolament ta’ Implimentazzjoni tal-Kunsill (UE) Nru 325/2012 tat- 12 ta’ April 2012 li jimponi dazju anti-dumping definittiv u jiġbor b’mod definittiv id-dazju proviżorju impost fuq l-importazzjonijiet tal-aċidu ossaliku li joriġina mill-Indja u mir-Repubblika Popolari taċ-Ċina

18.4.2012   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               L 106/1
            
         REGOLAMENT TA’ IMPLIMENTAZZJONI TAL-KUNSILL (UE) Nru 325/2012
   tat-12 ta’ April 2012
   li jimponi dazju anti-dumping definittiv u jiġbor b’mod definittiv id-dazju proviżorju impost fuq l-importazzjonijiet tal-aċidu ossaliku li joriġina mill-Indja u mir-Repubblika Popolari taċ-Ċina
   IL-KUNSILL TAL-UNJONI EWROPEA,
   Wara li kkunsidra t-Trattat dwar il-Funzjonament tal-Unjoni Ewropea,
   Wara li kkunsidra r-Regolament tal-Kunsill (KE) Nru 1225/2009 tat-30 ta’ Novembru 2009 dwar il-protezzjoni kontra l-importazzjonijiet li huma l-oġġett ta’ dumping minn pajjiżi mhux membri tal-Komunità Ewropea (“ir-Regolament bażiku”) (1), u b’mod partikolari l-Artikolu 9(4) tiegħu,
   Wara li kkunsidra l-proposta mressqa mill-Kummissjoni Ewropea (“il-Kummissjoni”) wara li kkonsulta lill-Kumitat Konsultattiv,
   Billi:
   1.   PROĊEDURA
   
   1.1.   MIŻURI PROVVIŻORJI
   
   
               (1)
            
            
               Il-Kummissjoni, permezz tar-Regolament (UE) Nru 1043/2011 (2) (“ir-Regolament provviżorju”) imponiet dazju anti-dumping provviżorju fuq l-importazzjonijiet tal-aċidu ossaliku li joriġina mill-Indja u mir-Repubblika Popolari taċ-Ċina (“ir-RPĊ”). Id-dazji anti-dumping provviżorji kienu jvarjaw minn 14,6 % sa 52,2 %.
            
         
               (2)
            
            
               Il-proċediment inbeda wara ilment li ġie ppreżentat fit-13 ta’ Diċembru 2010 mill-Kunsill Ewropew tal-Industrija Kimika (CEFIC) f’isem Oxaquim S.A. (“il-kwerelant”), li tirrappreżenta proporzjon kbir, f’dan il-każ ta’ aktar minn 25 %, tal-produzzjoni totali tal-Unjoni ta’ aċidu ossaliku.
            
         
               (3)
            
            
               Kif stipulat fil-premessa (9) tar-Regolament provviżorju, l-investigazzjoni ta’ dumping u ħsara kopriet il-perjodu mill-1 ta’ Jannar 2010 sal-31 ta’ Diċembru 2010 (“il-perjodu ta’ investigazzjoni” jew il-“PI”). L-eżami tax-xejriet rilevanti għall-valutazzjoni tal-ħsara kopra l-perjodu mill-1 ta’ Jannar 2007 sa tmiem il-perjodu ta’ investigazzjoni (“il-perjodu kkunsidrat”).
            
         1.2.   PROĊEDURA SUSSEGWENTI
   
   
               (4)
            
            
               Wara l-iżvelar tal-fatti u l-kunsiderazzjonijiet essenzjali, li fuq il-bażi tagħhom kien deċiż li jkunu imposti miżuri anti-dumping provviżorji (“l-iżvelar provviżorju”), bosta partijiet interessati ressqu sottomissjonijiet bil-miktub biex juru fehmiethom dwar is-sejbiet provviżorji. Il-partijiet li għamlu din it-talba ngħataw opportunità li jinstemgħu. B’mod partikolari, produttur esportatur wieħed mill-Indja talab u ngħata seduta fil-preżenza tal-Uffiċjal tas-Seduta tad-Direttorat Ġenerali għall-Kummerċ.
            
         
               (5)
            
            
               Il-Kummissjoni kompliet tfittex informazzjoni li kien jidhrilha li hija meħtieġa għas-sejbiet definittivi tagħha.
            
         
               (6)
            
            
               Il-premessa (150) tar-Regolament provviżorju stiednet lill-kumpaniji Ċiniżi li kienu għadhom ma ppreżentawx irwieħhom iżda li qiesu li għandu jiġi stabbilit dazju individwali għalihom, biex jippreżentaw irwieħhom fi żmien 10 ijiem mill-pubblikazzjoni. L-ebda kumpanija Ċiniża ma ppreżentat ruħha.
            
         
               (7)
            
            
               Il-partijiet kollha ġew mgħarrfa sussegwentement bil-fatti u l-kunsiderazzjonijiet essenzjali li fuq il-bażi tagħhom ġie intiż li tiġi rrakkomandata l-impożizzjoni ta’ dazju anti-dumping definittiv fuq l-importazzjonijiet tal-aċidu ossaliku li joriġina mill-Indja u mir-RPĊ u l-ġbir definittiv tal-ammonti garantiti permezz tad-dazju provviżorju (“l-iżvelar finali”). Il-partijiet kollha ngħataw perjodu li fih setgħu jagħmlu kummenti dwar dan l-iżvelar finali.
            
         
               (8)
            
            
               Il-kummenti verbali u bil-miktub imressqa mill-partijiet interessati tqiesu u ttieħed kont tagħhom fejn kien xieraq.
            
         1.3.   PARTIJIET IKKONĊERNATI MILL-PROĊEDURA
   
   
               (9)
            
            
               Fin-nuqqas ta’ kummenti dwar il-partijiet ikkonċernati mill-proċediment, il-premessi minn (3) sa (8) tar-Regolament provviżorju huma b’dan ikkonfermati.
            
         2.   PRODOTT IKKONĊERNAT U PRODOTT SIMILI
   
   2.1.   PRODOTT IKKONĊERNAT
   
   
               (10)
            
            
               Il-prodott ikkonċernat huwa kif deskritt fil-premessi (10) u (11) tar-Regolament provviżorju, jiġifieri l-aċidu ossaliku, kemm jekk f’forma diidrata (numru CUS 0028635-1 u numru CAS 6153-56-6) jew f’forma anidrata (numru CUS 0021238-4 u numru CAS 144-62-7) u kemm jekk f’soluzzjoni milwiema jew le, li bħalissa jaqa’ fil-kodiċi NM ex 2917 11 00 u li joriġina mill-Indja u mir-RPĊ.
            
         
               (11)
            
            
               Hemm żewġ tipi ta’ aċidu ossaliku: l-aċidu ossaliku mhux raffinat u l-aċidu ossaliku raffinat. L-aċidu ossaliku raffinat, li jiġi manifatturat fir-RPĊ iżda mhux fl-Indja, jiġi manifatturat permezz ta’ proċess ta’ purifikazzjoni tal-aċidu ossaliku mhux raffinat, li l-għan tiegħu huwa li jneħħi l-ħadid, il-kloruri, it-traċċi tal-metall u impuritajiet oħrajn.
            
         
               (12)
            
            
               L-aċidu ossaliku jintuża f’firxa wiesgħa ta’ applikazzjonijiet, pereżempju bħala aġent tat-tnaqqis u aġent għall-ibbliċjar, f’sintesi farmaċewtika u fil-manifattura tas-sustanzi kimiċi.
            
         2.2.   PRODOTT SIMILI
   
   
               (13)
            
            
               L-investigazzjoni wriet li l-aċidu ossaliku manifatturat u mibjugħ mill-industrija tal-Unjoni fl-Unjoni, l-aċidu ossaliku manifatturat u mibjugħ fis-suq domestiku tal-Indja u tar-RPĊ u l-aċidu ossaliku importat fl-Unjoni mill-Indja u r-RPĊ għandhom essenzjalment l-istess karatteristiċi fiżiċi u kimiċi bażiċi u l-istess użijiet finali bażiċi.
            
         
               (14)
            
            
               Fin-nuqqas ta’ kummenti rigward il-prodott ikkonċernat jew il-prodott simili, il-premessi minn (10) sa (13) tar-Regolament provviżorju huma b’dan ikkonfermati.
            
         3.   DUMPING
   
   3.1.   L-INDJA
   
   3.1.1.   KUMMENT PRELIMINARI
   
               (15)
            
            
               Fil-premessa (14) tar-Regolament provviżorju, il-Kummissjoni sabet li produttur esportatur wieħed mill-Indja ma setax jitqies bħala parti li tikkoopera u għalhekk is-sejbiet għal dik il-kumpanija saru fuq fatti disponibbli kif stipulat fl-Artikolu 18 tar-Regolament bażiku.
            
         
               (16)
            
            
               Wara l-iżvelar tas-sejbiet provviżorji lil din il-kumpanija, Star Oxochem Pvt. Ltd, hija pprovdiet spjegazzjonijiet u kjarifikazzjonijiet addizzjonali fir-rigward tal-informazzjoni mressqa mill-kumpanija fi stadju aktar bikri tal-investigazzjoni. Staqsiet ukoll li tinstema’ mill-Kummissjoni u mill-Uffiċjal tas-Seduta tad-Direttorat Ġenerali għall-Kummerċ. Il-kumpanija qajmet l-argument li, minħabba li kienet ressqet tweġiba għall-kwestjonarju u meta wieħed iqis li s-servizzi tal-Kummissjoni kienu żaru l-bini tal-kumpanija, kif ukoll fid-dawl tal-ispjegazzjonijiet u l-kjarifikazzjonijiet addizzjonali pprovduti, ma kienx il-każ li din tkompli tiġi trattata bħall-produtturi esportaturi li ma kienu kkooperaw bl-ebda mod fl-investigazzjoni.
            
         
               (17)
            
            
               Fid-dawl ta’ dan ta’ hawn fuq, b’mod partikolari l-ispjegazzjonijiet u l-kjarifikazzjonijiet addizzjonali pprovduti, is-servizzi tal-Kummissjoni jqisu li jistgħu jużaw parti mill-informazzjoni oriġinali, jiġifieri d-dejta relatata mal-prezzijiet tal-esportazzjonijiet, minħabba li dawn irriżultaw affidabbli. Mill-kunsiderazzjonijiet ta’ hawn fuq jirriżulta li s-sejbiet provviżorji, kif stipulati fil-premessa (14) tar-Regolament provviżorju, huma aċċettati biss parzjalment u s-sejbiet fir-rigward ta’ din il-kumpanija jsiru parzjalment fuq fatti disponibbli u parzjalment fuq il-prezzijiet tal-esportazzjoni tagħha stess skont l-Artikoli 18(1) u 18(3) tar-Regolament bażiku.
            
         3.1.2.   VALUR NORMALI
   
               (18)
            
            
               L-ebda kumment ma tressaq fir-rigward tal-metodoloġija għall-kalkolu tal-valur normali għall-Indja. Għalhekk, is-sejbiet fil-premessi minn (15) sa (18) tar-Regolament provviżorju huma kkonfermati fir-rigward tal-kumpanija li qed tikkoopera.
            
         
               (19)
            
            
               Fir-rigward ta’ Star Oxochem, u meta jitqiesu s-sejbiet ta’ hawn fuq fil-premessi (16)-(17), il-valur normali ġie stabbilit fuq il-bażi ta’ fatti disponibbli skont l-Artikolu 18(1) tar-Regolament bażiku. Għalhekk, il-valur normali għal din il-kumpanija kien ibbażat fuq il-medja peżata ta’ kwantità rappreżentattiva tal-bejgħ domestiku mill-kumpanija l-oħra li qed tikkoopera, Punjab Chemicals.
            
         3.1.3.   PREZZ TAL-ESPORTAZZJONI
   
               (20)
            
            
               Fin-nuqqas ta’ kummenti, id-determinazzjoni tal-prezz tal-esportazzjoni, kif stipulat fil-premessa (19) tar-Regolament provviżorju, hija kkonfermata fir-rigward ta’ Punjab Chemicals.
            
         
               (21)
            
            
               Fid-dawl tal-konklużjonijiet kif stipulati hawn fuq fil-premessi (16)-(17), il-prezz tal-esportazzjoni għal Star Oxochem, skont l-Artikolu 2(8) tar-Regolament bażiku, huwa stabbilit fuq il-bażi tal-prezzijiet imħallsa realment jew li għandhom jitħallsu minn klijenti indipendenti għall-prodott ikkonċernat meta jiġi esportat lejn l-Unjoni.
            
         3.1.4.   TQABBIL
   
               (22)
            
            
               Fin-nuqqas ta’ kummenti fir-rigward tat-tqabbil tal-valur normali u l-prezzijiet tal-esportazzjoni, il-premessi (20) u (21) tar-Regolament provviżorju huma kkonfermati sa fejn huwa kkonċernat il-produttur li qed jikkoopera Punjab Chemicals.
            
         
               (23)
            
            
               Fir-rigward ta’ Star Oxochem, saru aġġustamenti skont l-Artikolu 2(10) tar-Regolament bażiku fuq il-bażi tal-konċessjonijiet ivverifikati ta’ Punjab Chemicals.
            
         3.1.5.   MARĠNI TA’ DUMPING
   
               (24)
            
            
               Fir-rigward tal-produttur li qed jikkoopera ma sar l-ebda kumment dwar is-sejbiet provviżorji tal-Kummissjoni. Għalhekk, il-marġni ta’ dumping, kif stipulat fil-premessi (22) u (23) tar-Regolament provviżorju huwa kkonfermat.
            
         
               (25)
            
            
               Fir-rigward ta’ STAR Oxochem u meta jitqiesu l-kunsiderazzjonijiet ta’ hawn fuq, il-marġni ta’ dumping, espress bħala perċentwal tal-prezz CIF fuq il-fruntieri tal-Unjoni, bid-dazju mhux imħallas, huwa 31,5 %.
            
         
               (26)
            
            
               Fid-dawl tal-kooperazzjoni baxxa mill-Indja (aktar baxxa minn 80 %) tqies b’mod provviżorju li t-tranżazzjoni li kienet l-aktar oġġett ta’ dumping tal-parti li qed tikkoopera kienet l-aktar metodu xieraq għall-istabbiliment tal-marġni ta’ dumping fil-pajjiż kollu. Din it-tranżazzjoni mhijiex eċċezzjonali f’termini ta’ kwantità jew prezz u għalhekk hija meqjusa bħala kampjun rappreżentattiv li jwassal għal riżultat raġonevoli u proporzjonali fir-rigward tal-marġni ta’ dumping stabbilit għall-produttur li qed jikkoopera.
            
         
               (27)
            
            
               Fid-dawl tal-kunsiderazzjonijiet imsemmijin hawn fuq, is-sejbiet fil-premessi (24) u (25) tar-Regolament proviżorju huma konfermati.
            
         
               (28)
            
            
               Fuq din il-bażi, il-marġnijiet ta’ dumping definittivi, espressi bћala perċentwal tal-prezz CIF fuq il-fruntiera tal-Unjoni, bid-dazju mhux imħallas, għall-Indja huma:
               
                           Kumpanija
                        
                        
                           Marġni ta’ dumping definittiv
                        
                     
                           Punjab Chemicals u Crop Protection Limited
                        
                        
                           22,8  %
                        
                     
                           Star Oxochem Pvt. Ltd
                        
                        
                           31,5  %
                        
                     
                           Il-kumpaniji l-oħra kollha
                        
                        
                           43,6  %
                        
                     
         3.2.   IR-REPUBBLIKA POPOLARI TAĊ-ĊINA
   
   3.2.1.   TRATTAMENT TA’ EKONOMIJA TAS-SUQ (TES)/TRATTAMENT INDIVIDWALI (TI)
   
               (29)
            
            
               Kif stipulat fir-Regolament provviżorju, grupp wieħed ta’ kumpaniji Ċiniżi talab għal TES jew, jekk dan ma jingħatax, TI, filwaqt li grupp ieħor ta’ kumpaniji Ċiniżi talab TI biss. Kif stipulat fil-premessi minn (26) sa (32) tar-Regolament provviżorju, it-talba għal TES ġiet irrifjutata filwaqt li iż-żewġ gruppi ta’ kumpaniji ngħataw TI b’mod provviżorju.
            
         
               (30)
            
            
               L-ebda kumment ma tressaq fir-rigward ta’ dawn is-sejbiet provviżorji u l-premessi minn (26) sa (32) tar-Regolament provviżorju huma b’dan ikkonfermati.
            
         3.2.2.   PAJJIŻ ANALOGU
   
               (31)
            
            
               Ma waslu l-ebda kummenti dwar l-għażla provviżorja tal-pajjiż analogu. Għalhekk, il-premessi (33) u (34) tar-Regolament provviżorju huma kkonfermati.
            
         3.2.3.   VALUR NORMALI
   
               (32)
            
            
               Kien spjegat fir-Regolament provviżorju li l-Kummissjoni stabbilixxiet valuri normali separati kemm għall-aċidu ossaliku mhux raffinat kif ukoll għal dak raffinat. Filwaqt li l-valur normali għall-aċidu ossaliku mhux raffinat ġie determinat fuq il-bażi tal-valur normali stabbilit għall-Indja, il-valur normali għall-aċidu ossaliku raffinat, li mhuwiex prodott fl-Indja, kien ikkalkulat fuq il-bażi tal-ispejjeż ta’ manifattura għall-aċidu ossaliku mhux raffinat Indjan, aġġustat b’żieda ta’ 12 % sabiex jitqiesu l-ispejjeż tal-manifattura addizzjonali, kif ukoll l-ispejjeż tal-bejgħ, ġenerali u amministrattivi u l-qligħ.
            
         
               (33)
            
            
               Iż-żewġ produtturi li qed jikkooperaw miċ-Ċina kkontestaw l-aġġustament ’il fuq ta’ 12 % għall-ispejjeż ta’ manifattura addizzjonali, filwaqt li stqarrew li dawn l-ispejjeż addizzjonali qatt ma ġew ivverifikati mill-Kummissjoni u jidhru li huma biss stima approssimattiva bbażata fuq metodoloġija li ma ġietx żvelata lilhom fil-mument tal-iżvelar provviżorju. Wieħed mill-produtturi esportaturi stqarr li l-istima tiegħu tal-ispejjeż ta’ manifattura addizzjonali kienet biss ta’ 5 % għalkemm ma ssosstanzjax din l-istqarrija b’evidenza ta’ sostenn.
            
         
               (34)
            
            
               Huwa indikat li l-aġġustament ‘il fuq ġie determinat fuq il-bażi ta’ informazzjoni provduta mill-produtturi esportaturi Ċiniżi li qed jikkooperaw infushom. L-ewwel nett, huwa nnotat li l-istess kumpanija li issa qed tallega li l-ispejjeż ta’ manifattura addizzjonali huma biss ta’ 5 % fil-bidu kienet semmiet b’mod espliċitu spejjeż addizzjonali ta’ 10-15 % fil-formola tat-talba għat-TES/TI. It-tieni nett, matul iż-żjarat ta’ verifika fil-bini tal-kumpanija, iż-żewġ produtturi li qed jikkooperaw ikkonfermaw li l-ispejjeż addizzjonali għall-manifattura tal-aċidu ossaliku raffinat meta mqabbla mal-aċidu ossaliku mhux raffinat kienu fil-medda ta’ 10-12 %. It-tielet nett, dan l-aħħar livell ta’ 10-12 % ta’ spejjeż ta’ manifattura addizzjonali kien sostnut ukoll permezz ta’ kalkoli tal-industrija tal-Unjoni. Fid-dawl tal-informazzjoni pprovduta mill-produtturi li qed jikkooperaw, aġġustament ‘il fuq ta’ 12 % tqies xieraq.
            
         
               (35)
            
            
               Għalhekk, fin-nuqqas ta’ informazzjoni sostanzjata jew evidenza ta’ sostenn li jiġġustifikaw aġġustament ’il fuq iżgħar, is-sejbiet fil-premessi minn (35) sa (37) tar-Regolament provviżorju huma b’dan ikkonfermati.
            
         3.2.4.   PREZZ TAL-ESPORTAZZJONI
   
               (36)
            
            
               Iż-żewġ produtturi esportaturi mir-RPĊ ingħataw TI, għalhekk il-prezzijiet tal-esportazzjoni tagħhom kienu bbażati fuq il-prezzijiet attwalment imħallsa jew pagabbli mill-ewwel klijent indipendenti fl-Unjoni skont l-Artikolu 2(8) tar-Regolament bażiku.
            
         
               (37)
            
            
               Fin-nuqqas ta’ kummenti fir-rigward tal-prezz tal-esportazzjoni, il-premessa (38) tar-Regolament provviżorju hija b’dan ikkonfermata.
            
         3.2.5.   TQABBIL
   
               (38)
            
            
               Wieħed mill-produtturi li qed jikkooperaw stqarr li l-ispejjeż tal-bejgħ, ġenerali u amministrattivi (spejjeż BĠ&A) tan-negozjant relatat tiegħu u l-kummissjonijiet ma għandhomx jitneħħew mill-prezz tal-esportazzjoni bħala aġġustament skont l-Artikolu 2(10)(i) tar-Regolament bażiku. Il-produttur stqarr li l-ispejjeż diretti tal-bejgħ tan-negozjant relatat tagħhom diġà kienu tneħħew mill-prezz tal-esportazzjoni sabiex jaslu għal prezz fuq bażi ex-works biex jitqabbel mal-valur normali fuq l-istess bażi.
            
         
               (39)
            
            
               Il-produttur argumenta li n-negozjant relatat tagħhom kien kumpanija sussidjarja posseduta kollha u, fid-dawl tal-istrateġija ta’ distribuzzjoni tal-qligħ mill-esportazzjoni fi ħdan il-grupp, ma talabx kummissjoni. Barra minn hekk, skont il-kumpanija, l-ispejjeż BĠ&A li kien fadal kienu jirrappreżentaw l-ispejjeż ikkombinati tat-tħaddim tal-kumpanija u ma kinux spejjeż relatati direttament mal-bejgħ u għalhekk ma għandhomx jitneħħew mill-prezz tal-esportazzjoni.
            
         
               (40)
            
            
               L-Artikolu 2(10)(i) tar-Regolament bażiku jiddikjara li l-kummissjonijiet għandhom jitqiesu li jinkludu l-gwadann li jaqla’ negozjant jekk il-funzjonijiet ta’ tali negozjant ikunu simili għal dawk ta’ aġent li jaħdem fuq bażi ta’ kummissjoni. Għalhekk huwa irrilevanti jekk tħallsitx kummissjoni jew le. Li huwa rilevanti huwa jekk in-negozjant reġax biegħ l-oġġetti bi gwadann u jekk il-funzjonijiet tan-negozjant kinux simili għal dawk ta’ aġent.
            
         
               (41)
            
            
               L-evidenza bil-miktub, miksuba qabel u waqt l-ispezzjoni tal-kumpanija kummerċjali, turi li n-negozjant matul il-PI biegħ l-aċidu ossaliku prodott mill-produttur relatat lil klijent fl-UE. Fl-istess ħin, il-produttur kien ukoll qed jesporta direttament lill-istess klijent fl-UE. In-negozjant relatat għalhekk irdoppja l-isforz tal-produttur b’persunal differenti f’uffiċċju differenti f’belt differenti, u b’hekk ġarrab l-ispejjeż tiegħu stess li huma riflessi fil-prezz tal-esportazzjoni tagħhom.
            
         
               (42)
            
            
               Huwa wkoll ċar mill-evidenza bil-miktub li l-kumpanija kummerċjali xtrat l-oġġetti esportati mill-produttur esportatur relatat, u reġgħet bigħithom, bi gwadann, f’isimha stess, wara li kienet ikkonkludiet negozjati dwar il-prezz mal-klijent indipendenti finali.
            
         
               (43)
            
            
               Inġabret ukoll evidenza fir-rigward tal-kumpanija kummerċjali li twettaq il-funzjonijiet ta’ aġent. Din l-evidenza l-ewwel nett turi li l-produttur biegħ volumi sinifikanti tal-prodott ikkonċernat direttament lill-UE kif ukoll esporta lejn l-UE permezz tal-kumpanija kummerċjali tagħhom. Terz biss tal-bejgħ lill-UE sar permezz ta’ din il-kumpanija relatata. In-negozjant reġa’ biegħ l-aċidu ossaliku minn produtturi mhux relatati oħrajn. L-evidenza bil-miktub turi li aktar minn nofs ix-xiri ta’ aċidu ossaliku tan-negozjant sar mingħand fornituri mhux relatati u inqas minn nofs tax-xiri tagħhom ġie mill-produttur relatat tagħhom.
            
         
               (44)
            
            
               In-negozjant għalhekk seta’ ma jitqiesx bħala d-dipartiment intern tal-bejgħ tal-esportazzjoni tal-esportatur produttur minkejja r-relazzjoni tiegħu mal-produttur esportatur.
            
         
               (45)
            
            
               Huwa wkoll ċar mill-evidenza mressqa u vverifikata li n-negozjant iħallas biss għall-oġġetti pprovduti mill-produttur esportatur relatat ladarba l-klijent fl-UE jkun ħallas lin-negozjant. Ir-riskju finanzjarju għalhekk jibqa’ tal-produttur u mhux tan-negozjant.
            
         
               (46)
            
            
               Għalhekk, tqies li n-negozjant kien qed iwettaq funzjonijiet li huma simili għal dawk ta’ aġent li jaħdem fuq bażi ta’ kummissjoni. Għaldaqstant, it-talba li ma għandu jsir l-ebda aġġustament għall-kummissjoni skont l-Artikolu 2(10)(i) hija rrifjutata.
            
         
               (47)
            
            
               It-talba li ma għandhomx jitqiesu l-ispejjeż BĠ&A billi ma jinkludux l-ispejjeż tal-bejgħ dirett ukoll ma tistax tiġi aċċettata. Tali spejjeż ġenerali għandhom impatt fuq l-istruttura tal-ispejjeż tal-kumpanija u għalhekk jaffettwaw il-prezz tal-esportazzjoni. Għalhekk, proporzjon ta’ dawn l-ispejjeż tneħħa mill-prezz tal-esportazzjoni sabiex ikun jista’ jsir tqabbil ġust bejn il-valur normali u l-prezz tal-esportazzjoni, ex-works. Din it-talba ġiet irrifjutata.
            
         
               (48)
            
            
               Il-kummissjoni ġiet stabbilita fuq il-bażi tal-marġni tal-qligħ ta’ importatur tal-UE mhux relatat milli fuq il-gwadann reali tan-negozjant, li kienet ħafna ogħla. Din il-metodoloġija tqieset aktar xierqa billi l-gwadann reali kien ikun ibbażat fuq il-prezzijiet ta’ trasferiment interni li ma jirriflettux il-kundizzjonijiet reali tas-suq.
            
         
               (49)
            
            
               Fin-nuqqas ta’ kummenti oħra fir-rigward tat-tqabbil tal-valur normali u l-prezz tal-esportazzjoni, il-premessi minn (39) sa (44) tar-Regolament provviżorju huma b’dan ikkonfermati.
            
         3.2.6.   MARĠNIJIET TA’ DUMPING
   
      Għall-produtturi esportaturi li qed jikkooperaw
   
   
               (50)
            
            
               Grupp wieħed ta’ produtturi esportaturi stqarr li l-marġnijiet ta’ dumping individwali għandhom jiġu stabbiliti b’mod separat għall-aċidu ossaliku mhux raffinat u dak raffinat. Huma argumentaw li għalkemm il-marġnijiet tad-dumping kienu stabbiliti fuq il-bażi ta’ tqabbil tal-valur normali tal-medja peżata mal-prezz medju tal-esportazzjoni peżat tal-prodott ikkonċernat skont it-tip, ġie stabbilit marġni ta’ dumping wieħed komuni għaż-żewġ tipi ta’ aċidu ossaliku. Huma stqarrew li kien ikun aktar xieraq jekk jiġi stabbilit marġni ta’ dumping għal kull tip ta’ aċidu ossaliku billi l-grupp jikkonsisti f’żewġ kumpaniji ta’ produzzjoni fejn waħda minnhom tipproduċi l-aċidu ossaliku raffinat filwaqt li l-oħra tipproduċi l-aċidu ossaliku mhux raffinat.
            
         
               (51)
            
            
               L-aċidu ossaliku mhux raffinat jista’ jiġi sostitwit b’aċidu ossaliku raffinat. Iż-żewġ tipi ta’ aċidu ossaliku huma inklużi fl-istess kodiċi NM u t-tipi differenti ma jistgħux jintgħarfu faċilment minn xulxin. Il-purità tal-aċidu ossaliku hija l-istess, id-differenza hija fil-livelli ta’ prodotti oħra fil-prodott ta’ “skart” li jifdal. Billi t-tnejn jidħlu fid-definizzjoni tal-prodott ikkonċernat, ġie stabbilit marġni ta’ dumping wieħed b’mod konformi mal-prassi normali. Minħabba d-differenza sinifikanti fil-prezz bejn iż-żewġ tipi u d-diffikultajiet involuti biex jintgħarfu minn xulxin, marġnijiet ta’ dumping individwali għall-aċidu ossaliku raffinat u dak mhux raffinat jistgħu jwasslu għal aktar riskju ta’ ċirkomvenzjoni. It-talba biex ikun hemm marġnijiet ta’ dumping individwali għall-aċidu ossaliku raffinat u dak mhux raffinat hija rrifjutata u l-marġnijiet ta’ dumping, kif stabbiliti fil-premessi (45) u (46) tar-Regolament provviżorju, huma kkonfermati.
            
         
               (52)
            
            
               Fl-aħħar nett, l-istess grupp ta’ produtturi esportaturi kellu dubji dwar il-marġnijiet ta’ dumping differenti stabbiliti għaż-żewġ gruppi ta’ produtturi esportaturi mir-RPĊ u talab kjarifikazzjoni dwar il-metodoloġija tal-kalkolu u l-klassifikazzjoni tal-aċidu ossaliku raffinat u dak mhux raffinat, minħabba d-differenza fil-marġnijiet ta’ dumping li nstabet bejn iż-żewġ gruppi ta’ esportaturi.
            
         
               (53)
            
            
               Intużat l-istess metodoloġija fir-rigward taż-żewġ gruppi ta’ produtturi esportaturi mir-RPĊ u l-medja peżata tal-prezz tal-esportazzjoni tal-prodott ikkonċernat tinkludi kemm l-aċidu ossaliku raffinat kif ukoll dak mhux raffinat. L-ispjegazzjoni għall-marġnijiet ta’ dumping differenti għalhekk sempliċement hija bbażata fuq il-piż relattiv tal-esportazzjonijiet tat-tipi rispettivi, meta wieħed iqis li l-aċidu ossaliku raffinat normalment jinbiegħ bi prezz ogħla minn dak tal-aċidu ossaliku mhux raffinat.
            
         
               (54)
            
            
               Il-marġnijiet ta’ dumping definittivi, espressi bћala perċentwal tal-prezz CIF fuq il-fruntiera tal-Unjoni, bid-dazju mhux imħallas, huma:
               
                           Kumpanija
                        
                        
                           Marġni ta’ dumping definittiv
                        
                     
                           Shandong Fengyuan Chemicals Stock Co., Ltd u Shandong Fengyuan Uranus Advanced material Co., Ltd
                        
                        
                           37,7  %
                        
                     
                           Yuanping Changyuan Chemicals Co., Ltd
                        
                        
                           14,6  %
                        
                     
         
      Għall-produtturi esportaturi l-oħrajn kollha li mhux qed jikkooperaw
   
   
               (55)
            
            
               Fin-nuqqas ta’ kummenti oħra fir-rigward tal-marġnijiet ta’ dumping, il-premessi (47) u (48) tar-Regolament provviżorju huma b’dan kkonfermati.
            
         
               (56)
            
            
               Fuq din il-bażi, il-livell ta’ dumping mal-pajjiż kollu qed jiġi stabbilit definittivament għal 52,2 % tal-prezz CIF fuq il-fruntiera tal-Unjoni, bid-dazju mhux imħallas, u l-premessa (49) tar-Regolament provviżorju hija b’dan ikkonfermata.
            
         4.   ĦSARA
   
   4.1.   PRODUZZJONI TAL-UNJONI U L-INDUSTRIJA TAL-UNJONI
   
   
               (57)
            
            
               Produttur esportatur indika li r-referenza għal żewġ produtturi tal-Unjoni li jikkostitwixxu l-industrija tal-Unjoni fil-premessi (50) u (51) tar-Regolament provviżorju (il-kwerelant u produttur ieħor li mhux qed jikkoopera), ma rriflettewx tajjeb is-sitwazzjoni fir-rigward tal-indikaturi makro ekonomiċi. Kien argumentat li d-dejta fir-rigward tal-produttur li mhux qed jikkoopera kif ukoll id-dejta minn produttur ieħor tal-Unjoni li waqqaf il-produzzjoni tiegħu tal-aċidu ossaliku ma għandhiex tiġi inkluża f’xi makro indikaturi (ara l-premessi (72), (74) u (78) tar-Regolament provviżorju). L-ewwel nett, huwa b’dan ikkonfermat li bil-kontra ta’ dak li ntqal fil-premessi (50) u (51) tar-Regolament provviżorju, fil-fatt hemm tliet produtturi tal-prodott ikkonċernat fl-Unjoni matul il-perjodu kkunsidrat li jikkostitwixxu l-industrija tal-Unjoni skont it-tifsira tal-Artikolu 4(1) tar-Regolament bażiku, li jirrappreżentaw 100 % tal-produzzjoni tal-Unjoni. It-tieni nett, il-pretensjoni li ċ-ċifri relatati mal-produttur li ma kkooperax u t-tielet produttur tal-Unjoni li waqqaf l-operazzjoni tiegħu fl-2008 ma għandhomx jitqiesu hija rrifjutata, għaliex huwa korrett li jiġu inklużi ċ-ċifri magħrufa kollha relatati mal-perjodu kkunsidrat għall-iskop tal-anliżi tal-ħsara sabiex tinkiseb r-rappreżentazzjoni l-aktar infurmata tas-sitwazzjoni ekonomika tal-industrija tal-Unjoni kif preskritt fl-Artikolu 4(1) tar-Regolament bażiku.
            
         
               (58)
            
            
               L-istess produttur esportatur argumenta wkoll li r-raġunijiet li għalihom dan it-tielet produttur waqqaf il-produzzjoni tiegħu tal-prodott simili ma kinux eżaminati sewwa matul l-investigazzjoni. Madankollu, din il-kwistjoni ġiet eżaminata matul l-investigazzjoni u l-kumpanija sempliċement semmiet il-fatt li kienet waqqfet il-produzzjoni tal-prodott simili għal “raġunijiet interni” mingħajr ma tat spjegazzjonijiet oħra. Barra minn hekk, produttur esportatur wieħed qabel ma din l-ispjegazzjoni u stqarr li d-deċiżjoni li titwaqqaf il-produzzjoni ma kinitx dovuta għall-prattiki ta’ dumping allegati minn produtturi esportaturi fiċ-Ċina, u b’hekk ikkontradixxa l-informazzjoni li ngħatat mill-kwerelant fil-verżjoni mhux kunfidenzjali tal-ilment, li fih hemm iddikjarat li “[il-kumpanija] waqqfet il-produzzjoni, darba għal dejjem, u għalqet il-fabbrika minħabba d-dumping aggressiv miċ-Ċina u l-Indja”. Madankollu, il-produttur esportatur ma pprovda l-ebda informazzjoni differenti fir-rigward taċ-ċifri tal-produzzjoni allegati relatati ma’ dan it-tielet produttur tal-Unjoni. Għalhekk, din il-kwistjoni ma tnaqqasx l-importanza tal-fatt li d-dejta relatata ma’ dak it-tielet produttur tal-UE tista’ tintuża fl-investigazzjoni attwali.
            
         
               (59)
            
            
               Produttur esportatur ieħor argumenta li l-livell limitu minimu għal-locus standi fil-bidu ma kienx żvelat tajjeb u fil-fatt ma ġiex issodisfat. Kif imsemmi fil-premessa (2) tar-Regolament provviżorju, il-kwerelant irrappreżenta aktar minn 25 % tal-produzzjoni totali tal-Unjoni tal-aċidu ossaliku u l-ebda produttur ma oppona qabel il-bidu tal-investigazzjoni. Ġiet inkluża nota ta’ informazzjoni fil-fajl mhux kunfidenzjali li tiġbor fil-qosor ir-riżultati tal-eżami tal-locus standi fl-istadju tal-bidu. Barra minn hekk, l-analiżi tal-ħsara li saret skont l-Artikolu 4(1) tar-Regolament bażiku kopriet proporzjon kbir tal-Industrija tal-Unjoni.
            
         
               (60)
            
            
               Fin-nuqqas ta’ kummenti oħra dwar id-definizzjoni tal-produzzjoni tal-Unjoni u l-industrija tal-Unjoni, il-premessi (50) u (51) tar-Regolament provviżorju huma b’dan ikkonfermati iżda soġġetti għall-kjarifika fil-premessa (57) hawn fuq.
            
         4.2.   DETERMINAZZJONI TAS-SUQ RILEVANTI TAL-UNJONI
   
   
               (61)
            
            
               Produttur esportatur wieħed qal li l-użu ristrett tal-aċidu ossaliku ma għandux jitqies fid-determinazzjoni ta’ xi indikaturi tal-ħsara u fi kwalunkwe każ l-istess approċċ konsistenti għandu jiġi applikat għall-indikaturi tal-ħsara kollha. Madankollu, is-separazzjoni li saret bejn is-suq magħluq u s-suq liberu ġiet spjegata fil-premessi (52), (53) u (55) tar-Regolament provviżorju u b’mod konformi mar-Regolament bażiku, iċ-ċentru tal-analiżi kien l-aktar fuq is-suq liberu, anke jekk, kemm l-użu fis-suq liberu kif ukoll dak fis-suq magħluq kienu inklużi għad-determinazzjoni ta’ xi indikaturi tal-ħsara kif indikat fil-premessa (55). Fil-fatt, xi indikaturi tal-ħsara jistgħu biss jiġu eżaminati fir-rigward tal-użu tal-prodott simili fis-suq liberu billi, minħabba n-natura nnifisha tal-bejgħ ristrett, tali indikaturi jistgħu jiġu mfixkla mir-relazzjoni bejn il-bejjiegħ u x-xerrej. Għalhekk, it-talba hija rrifjutata.
            
         
               (62)
            
            
               Fin-nuqqas ta’ kummenti oħra dwar id-determinazzjoni tas-suq tal-Unjoni rilevanti, il-premessi minn (52) sa (55) tar-Regolament provviżorju huma b’dan ikkonfermati.
            
         4.3.   KONSUM TAL-UNJONI
   
   
               (63)
            
            
               Billi ma kien hemm l-ebda kumment ieħor dwar il-konsum tal-Unjoni, il-premessi minn (56) sa (58) tar-Regolament provviżorju huma b’dan ikkonfermati.
            
         5.   IMPORTAZZJONIJIET MILL-PAJJIŻI KKONĊERNATI
   
   5.1.   VALUTAZZJONI KUMULATTIVA TAL-EFFETTI TAL-IMPORTAZZJONIJIET IKKONĊERNATI
   
   
               (64)
            
            
               Fin-nuqqas ta’ xi kummenti dwar il-valutazzjoni kumulattiva tal-effetti tal-importazzjonijiet ikkonċernati, il-premessi minn (59) sa (62) tar-Regolament proviżorju huma b’dan ikkonfermati..
            
         5.2.   VOLUM U SEHEM TAS-SUQ TA’ IMPORTAZZJONIJIET LI HUMA L-OĠĠETT TA’ DUMPING MILL-PAJJIŻI KKONĊERNATI
   
   
               (65)
            
            
               Fin-nuqqas ta’ kummenti dwar il-volum u s-sehem tas-suq tal-importazzjonijiet mill-pajjiżi ikkonċernati, il-premessi (63) u (64) tar-Regolament provviżorju huma b’dan ikkonfermati.
            
         5.3.   PREZZ TAL-IMPORTAZZJONIJIET LI HUMA L-OĠĠETT TA’ DUMPING U T-TWAQQIGĦ TAL-PREZZIJIET
   
   
               (66)
            
            
               Kif imsemmi fil-premessa (144) tar-Regolament provviżorju, fil-kalkolu tal-marġni tal-ħsara, il-prezzijiet medji tal-importazzjoni tal-produtturi esportaturi li kkooperaw fir-RPĊ u fl-Indja ġew aġġustati kif xieraq għall-ispejjeż tal-importazzjoni u d-dazji. Produttur esportatur wieħed argumenta madankollu li l-Kummissjoni naqset milli tinkludi b’mod sħiħ konċessjoni ta’ 6,5 % li tikkorrispondi għad-dazju normali fil-kalkolu tal-marġni tal-ħsara. Din id-dikjarazzjoni nstabet li hija ġġustifikata u l-kalkoli tal-marġnijiet tal-ħsara ġew korretti kif xieraq għal dan il-produttur esportatur, kif ukoll għall-produtturi esportaturi li qed jikkooperaw. Madankollu, dan ma kellu l-ebda impatt fuq il-miżuri definittivi proposti kif indikat fil-premessa (87) hawn taħt.
            
         
               (67)
            
            
               Fin-nuqqas ta’ kummenti oħra rigward il-prezz tal-importazzjonijiet oġġett ta’ dumping u t-twaqqigħ tal-prezz, il-premessi minn (65) sa (68) tar-Regolament provviżorju huma b’dan ikkonfermati.
            
         6.   SITWAZZJONI EKONOMIKA TAL-INDUSTRIJA TAL-UNJONI
   
   
               (68)
            
            
               Kif imsemmi fil-premessa (57) hawn fuq, produttur esportatur stqarr li ċ-ċifri relatati ma’ produttur tal-Unjoni ieħor li waqqaf il-produzzjoni tal-aċidu ossaliku fl-2008 ma kellhomx jiġu inklużi f’xi makro indikaturi (ara l-premessi (72), (74) u (78) tar-Regolament provviżorju). Madankollu, fil-fatt hemm tliet produtturi tal-prodott simili fl-Unjoni li jikkostitwixxu l-industrija tal-Unjoni skont it-tifsira tal-Artikolu 4(1) tar-Regolament bażiku, li jirrappreżentaw 100 % tal-produzzjoni tal-Unjoni matul il-perjodu kollu kkunsidrat, anke jekk produttur wieħed waqaf jipproduċi l-aċidu ossaliku qabel il-PI. It-talba li ċ-ċifri relatati mat-tielet produttur tal-Unjoni li waqaf jaħdem fl-2008 ma għandhomx jitqiesu hija rrifjutata, billi huwa korrett li jiġu inklużi ċ-ċifri tal-produzzjoni kollha relatati mal-perjodu kkunsidrat biex tiġi determinata s-sitwazzjoni ekonomika tal-industrija tal-Unjoni.
            
         
               (69)
            
            
               L-istess produttur esportatur argumenta li minkejja l-iżball allegat imsemmi fil-premessa (66) hawn fuq, iċ-ċifri relatati mal-għadd ta’ impjegati, is-salarji totali fis-sena u l-ispejjeż medji tax-xogħol għal kull impjegat fit-Tabella 6 tar-Regolament provviżorju ma qablux. Madankollu, l-produttur esportatur ma rreferiex għaċ-ċifra t-tajba meta stqarr li s-salarji medji żdiedu b’21 %, fil-fatt, iċ-ċifra t-tajba hija 19 %.
            
         
               (70)
            
            
               Fir-rigward tal-kriżi ekonomika, il-premessi minn (95) sa (97) tar-Regolament provviżorju juru b’mod ċar li s-sehem fis-suq tal-importazzjonijiet mill-pajjiżi kkonċernati kompla jiżdied minkejja t-tnaqqis fil-konsum u dan kellu impatt negattiv fuq indikaturi tal-ħsara varji bħall-volumi tal-bejgħ, l-impjiegi, il-kapaċità tal-produzzjoni u s-sehem fis-suq.
            
         
               (71)
            
            
               Fin-nuqqas ta’ kummenti fir-rigward tal-premessi minn (69) sa (94) tar-Regolament provviżorju, dawn il-premessi huma b’dan ikkonfermati.
            
         7.   KONKLUŻJONI DWAR IL-ĦSARA
   
   
               (72)
            
            
               Produttur esportatur argumenta li bil-kontra għas-sejbiet provviżorji, l-industrija tal-Unjoni ma ġarrbitx ħsara materjali. Ġie ddikjarat li, b’mod ġenerali, ix-xejriet negattivi fir-rigward tal-industrija tal-Unjoni kienu kkawżati mill-effetti tal-kriżi ekonomika fl-2008 u l-inklużijoni żbaljata tal-informazzjoni relatata mat-tielet produttur tal-Unjoni li kien waqqaf il-produzzjoni tiegħu fl-2008, li kkontribwixxew għal rappreżentazzjoni żbaljata tas-sitwazzjoni tal-ħsara. Madankollu, kif imsemmi hawn fuq, l-inklużjoni tat-tielet produttur tqieset bħala korretta u s-sehem tas-suq tal-pajjiżi kkonċernati kompla jiżdied minkejja l-kriżi.
            
         
               (73)
            
            
               Għalhekk, il-premessi minn (94) sa (98) tar-Regolament provviżorju li jikkonkludu li l-industrija tal-Unjoni ġarrbet ħsara materjali skont it-tifsira tal-Artikolu 3(5) tar-Regolament bażiku, huma b’dan ikkonfermati.
            
         8.   KAWŻALITÀ
   
   
               (74)
            
            
               Produttur esportatur stqarr li l-inklużjoni ta’ dejta relatata ma’ produttur ieħor tal-Unjoni li waqqaf il-produzzjoni tiegħu ta’ aċidu ossaliku fl-2008 kienet qed tfixkel il-konklużjonijiet provviżorji fir-rigward tal-analiżi tar-rabta ta’ kawżalità, li għandha tkun ibbażata fuq il-produtturi attwali biss. B’mod simili għall-analiżi tal-ħsara hawn fuq, instab li bil-kontra, jekk ma jiġix inkluż dan il-produttur terz, il-konklużjonijiet fir-rigward tal-prodott simili jistgħu jiġu mfixkla. Madankollu, kif imsemmi fil-premessa (57) hawn fuq, id-dejta rilevanti għal din il-kumpanija għandha wkoll tiġi inkluża fl-analiżi tas-sitwazzjoni tal-industrija tal-Unjoni u għalhekk din it-talba hija rrifjutata.
            
         
               (75)
            
            
               Produttur esportatur argumenta li billi l-volum tal-importazzjoni tal-importazzjonijiet oġġett ta’ dumping żdied fl-istess ħin meta tjiebet is-sitwazzjoni tal-profitabbiltà tal-industrija tal-Unjoni, l-importazzjonijiet oġġett ta’ dumping ma jistgħux ikunu l-kawża ewlenija tal-ħsara. Madankollu, dan it-titjib żgħir fir-rigward tal-profitabbiltà ma jnaqqasx il-valur tal-konklużjoni li l-profitabbiltà ġenerali baqgħet baxxa ħafna u taħt il-qligħ normali ta’ 8 %. Barra minn hekk, minkejja l-fatt li l-konsum żdied b’mod sostanzjali fl-2008 u darb’oħra matul l-PI, l-industrija tal-Unjoni tilfet 9 % tas-sehem fis-suq meta mqabbla mal-importazzjonijiet Ċiniżi matul il-perjodu kkunsidrat.
            
         
               (76)
            
            
               Produttur esportatur ieħor argumenta li fuq il-bażi tal-informazzjoni disponibbli, l-industrija tal-Unjoni kisbet qligħ fil-PI li kien qrib ħafna tal-qligħ immirat ta’ 8 %. Billi l-informazzjoni fir-rigward tal-qligħ hija relatata ma’ produttur tal-Unjoni wieħed biss, il-livell preċiżi tal-qligħ ma jistgħux jiġu ppubblikati. Madankollu, kif imsemmi fil-premessa (88) tar-Regolament provviżorju, il-kwerelant għamel qligħ żgħir fil-PI, wara kien għamel telf fl-2009. Is-suppożizzjonijiet li l-produttur esportatur uża biex jikkonkludi li l-qligħ fil-PI kien allagatament qrib tal-qligħ immirat fil-fatt ma kinux korretti għax ma kinux jinkludu d-dejta finanzjarja u tal-produzzjoni rilevanti tal-kwerelant, li għal raġunijiet kunfidenzjali ma setgħux jiġu żvelati. Il-livell tal-qligħ tal-kwerelant ġie vverifikat sewwa, inkluż matul żjara ta’ verifika fil-post u għalhekk, l-allegazzjonijiet li l-qligħ miksub fil-PI kien qrib ħafna għall-qligħ immirat instabu li mhumiex korretti.
            
         
               (77)
            
            
               Fin-nuqqas ta’ kummenti oħra rigward il-kawżalità, il-premessi minn (99) sa (122) tar-Regolament provviżorju huma b’dan ikkonfermati.
            
         9.   INTERESS TAL-UNJONI
   
   
               (78)
            
            
               Żewġ importaturi argumentaw li l-miżuri jistgħu jwasslu għal nuqqas ta’ aċidu ossaliku fl-UE. Allegatament, l-industrija tal-Unjoni ma tistax tissodisfa d-domanda fl-UE għall-aċidu ossaliku.
            
         
               (79)
            
            
               L-investigazzjoni żvelat li matul il-PI, il-kwerelant kellu kapaċitajiet żejda. Barra minn hekk, il-kwerelant stqarr li attwalment qed iżid il-produzzjoni tiegħu, anke jekk, billi l-produzzjoni tal-prodott ikkonċernat hija bbażata fuq reazzjonijiet kimiċi, iż-żieda tal-użu tal-kapaċità teħtieġ iż-żmien. Madankollu, fuq il-bażi tad-dejta dwar il-konsum tal-UE u l-kapaċità totali tal-UE, jista’ jitqies li l-kwerelant huwa kapaċi li jissodisfa d-domanda totali tal-Unjoni għall-aċidu ossaliku mhux raffinat ladarba qiegħed jipproduċi kważi fl-ogħla livell ta’ kapaċità. Fir-rigward tal-aċidu ossaliku raffinat huwa mfakkar li ħafna mill-aċidu ossaliku raffinat jintuża fil-produzzjoni ta’ prodotti li mbagħad jiġu esportati, l-utenti jistgħu jaħdmu bis-sistema tal-ipproċessar attiv. Barra minn hekk, l-esportatur Ċiniż ewlieni tal-aċidu ossaliku huwa dak bid-dazju propost l-aktar baxx (14,6 %)
            
         
               (80)
            
            
               Minbarra dan, il-kwerelant argumenta li s-suq globali tal-aċidu ossaliku (mhux raffinat) huwa ddominat mill-produtturi Ċiniżi li qed jistabbilixxu l-livell tal-prezz għal dan il-prodott. Bħalissa, il-produtturi Ċiniżi huma aktar mħassbin dwar is-suq domestiku tagħhom u ma jistax jiġi eskluż li fin-nuqqas ta’ miżuri u l-għajbien probabbli tal-uniku produttur tal-aċidu ossaliku mhux raffinat li fadal tal-UE, l-utenti fl-UE jiffaċċjaw problemi fis-sigurtà tal-provvista possibbilment b’nuqqasijiet kroniċi u prezzijiet oligopolisitiċi.
            
         
               (81)
            
            
               Importatur/utent ieħor li jaħdem f’segment downstream tas-suq differenti minn dak preċedenti allega li l-eżistenza ta’ miżuri provviżorji kellha impatt negattiv fuq il-profitabbiltà tal-prodotti tiegħu stess li għalihom l-aċidu ossaliku huwa l-materja prima ewlenija, iżda ma pprovdiex dettalji addizzjonali. Il-kumpanija ġiet mistiedna tattendi seduta ta’ smigħ biex tiżviluppa aktar dan it-tħassib u tipprovdi evidenza, iżda din ma rreaġietx. Għalhekk, dawn l-allegazzjonijiet ma setgħux jiġu vverifikati.
            
         
               (82)
            
            
               Fin-nuqqas ta’ kummenti oħra dwar l-interess tal-Unjoni, il-premessi minn (123) sa (139) tar-Regolament provviżorju huma b’dan kkonfermati.
            
         10.   MIŻURI ANTI-DUMPING DEFINITTIVI
   
   10.1.   LIVELL TA’ TNEĦĦIJA TAL-ĦSARA
   
   
               (83)
            
            
               Kif imsemmi hawn fuq fil-premessa (66) produttur esportatur wieħed argumenta li l-Kummissjoni naqset milli tinkludi konċessjoni ta’ 6,5 % li tikkorrispondi għad-dazju normali fil-kalkolu tal-marġni tal-ħsara. Din l-istqarrija nstabet li kienet parzjalment korretta billi għal xi importazzjonijiet li ġew kunsinnati lill-klijent tal-UE fuq bażi ta’ dazju mħallas, id-dazju kien ġie ssottovalutat. Għalhekk il-marġnijiet tal-ħsara ġew ikkorreġuti kif xieraq, iżda mingħajr ma kien hemm impatt sinifikanti fuq il-miżuri definittivi proposti (ara l-premessa (87) hawn taħt).
            
         
               (84)
            
            
               Fid-dawl tal-konklużjonijiet li ntlaħqu fir-rigward ta’ Star Oxochem, ġie stabbilit ukoll marġni ta’ ħsara għal dan il-produttur esportatur fuq il-bażi tal-istess metodoloġija tal-kalkolu kif stabbilit fil-premessi minn (142) sa (144) tar-Regolament provviżorju.
            
         
               (85)
            
            
               Fin-nuqqas ta’ kummenti dwar il-livell tal-eliminazzjoni tal-ħsara, il-premessi minn (145) sa (148) tar-Regolament provviżorju huma kkonfermati.
            
         10.2.   FORMA U LIVELL TAD-DAZJI
   
   
               (86)
            
            
               Fid-dawl tal-preċedenti u b’konformità mal-Artikolu 9(4) tar-Regolament bażiku, għandu jiġi impost dazju definittiv anti-dumping, fil-livell tal-marġnijiet ta’ dumping misjuba, billi għall-produtturi esportaturi kollha kkonċernati l-marġnijiet tal-ħsara nstabu li kienu ogħla mill-marġnijiet ta’ dumping.
            
         
               (87)
            
            
               Fuq il-bażi ta’ dan ta’ hawn fuq, il-marġnijiet ta’ dumping u tal-ħsara stabbiliti huma kif ġej:
               
                           Isem tal-kumpanija/grupp
                        
                        
                           Marġni ta’ ħsara (%)
                        
                        
                           Marġni ta’ dumping (%)
                        
                        
                           Dazju provviżorju (%)
                        
                        
                           Dazju propost (%)
                        
                     
                           L-Indja
                        
                     
                           Punjab Chemicals u Crop Protection Limited (PCCPL)
                        
                        
                           38,9 
                        
                        
                           22,8 
                        
                        
                           22,8 
                        
                        
                           22,8 
                        
                     
                           Star Oxochem Pvt. Ltd
                        
                        
                           32,3 
                        
                        
                           31,5 
                        
                        
                           43,6 
                        
                        
                           31,5 
                        
                     
                           Il-kumpaniji l-oħra kollha
                        
                        
                           47,9 
                        
                        
                           43,6 
                        
                        
                           43,6 
                        
                        
                           43,6 
                        
                     
                           Ir-RPĊ
                        
                     
                           Shandong Fengyuan Chemicals Stock Co., Ltd u Shandong Fengyuan Uranus Advanced material Co., Ltd
                        
                        
                           53,3 
                        
                        
                           37,7 
                        
                        
                           37,7 
                        
                        
                           37,7 
                        
                     
                           Yuanping Changyuan Chemicals Co., Ltd
                        
                        
                           18,7 
                        
                        
                           14,6 
                        
                        
                           14,6 
                        
                        
                           14,6 
                        
                     
                           Il-kumpaniji l-oħra kollha
                        
                        
                           63,5 
                        
                        
                           52,2 
                        
                        
                           52,2 
                        
                        
                           52,2 
                        
                     
         
               (88)
            
            
               Ir-rati tad-dazju anti-dumping individwali tal-kumpanija speċifikati f’dan ir-Regolament ġew stabbiliti fuq il-bażi tas-sejbiet tal-investigazzjoni preżenti. Għalhekk, dawn jirriflettu s-sitwazzjoni li nstabet matul dik l-investigazzjoni fir-rigward ta’ dawn il-kumpaniji. Dawn ir-rati tad-dazju (kuntrarju għad-dazju fil-pajjiż kollu applikabbli għall-“kumpaniji l-oħrajn kollha”) huma b’hekk esklużssivament applikabbli għall-importazzjonijiet ta’ prodotti li joriġinaw mill-Indja u mir-RPĊ u manifatturati mill-kumpaniji u għalhekk mill-entitajiet legali speċifiċi msemmija. Il-prodotti importati manifatturati minn kwalunkwe kumpanija oħra mhux imsemmija speċifikament fil-parti operattiva ta’ dan ir-Regolament, bl-isem u l-indirizz tagħha, inklużi l-entitajiet relatati ma’ dawk imsemmija speċifikament, ma jistgħux jibbenifikaw minn dawn ir-rati u għandhom ikunu soġġetti għar-rata tad-dazju applikabbli għall-“kumpaniji l-oħrajn kollha”.
            
         
               (89)
            
            
               Kwalunkwe pretensjoni li titlob l-applikazzjoni ta’ dawn ir-rati ta’ dazju anti-dumping individwali (eż. wara bidla fl-isem tal-entità jew wara l-istabbiliment ta’ entitajiet ġodda tal-produzzjoni jew tal-bejgħ) għandha tiġi indirizzata lill-Kummissjoni (3) flimkien mal-informazzjoni kollha rilevanti, b’mod partikolari kwalunkwe bidla fl-attivitajiet tal-kumpanija marbuta mal-produzzjoni, mal-bejgħ domestiku u dak għall-esportazzjoni, assoċjata ma’, per eżempju, dik il-bidla fl-isem jew dik il-bidla fl-entitajiet tal-produzzjoni jew tal-bejgħ. Jekk ikun xieraq, ir-Regolament għandu wara jiġi emendat kif dovut bl-aġġornament tal-lista ta’ kumpaniji li jkunu qegħdin jibbenefikaw minn rati tad-dazju individwali.
            
         
               (90)
            
            
               Il-partijiet kollha ġew mgħarrfa bil-fatti u l-kunsiderazzjonijiet essenzjali li fuq il-bażi tagħhom kien maħsub li tiġi rrakkomandata l-impożizzjoni ta’ dazju anti-dumping definittiv fuq l-importazzjonijiet tal-aċidu ossaliku li joriġina mir-RPĊ u l-Indja. Huma ngħataw ukoll perjodu ta’ żmien li matulu setgħu jagħmlu r-rappreżentazzjonijiet wara l-iżvelar finali.
            
         
               (91)
            
            
               Il-kummenti mibgħuta mill-partijiet interessati kienu kkunsidrati sew. L-ebda wieħed mill-kummenti ma kienu tali li jbiddlu s-sejbiet tal-investigazzjoni.
            
         
               (92)
            
            
               Sabiex jiġi żgurat infurzar tajjeb tad-dazju anti-dumping, il-livell tad-dazju residwu ma għandux japplika biss għall-esportaturi li ma jikkooperawx, iżda wkoll għal dawk il-kumpaniji li ma kellhomx esportazzjonijiet matul il-PI. Madankollu, il-kumpaniji tal-aħħar huma mistiedna, meta jissodisfaw ir-rekwiżiti tat-tieni paragrafu tal-Artikolu 11(4) tar-Regolament bażiku, li jippreżentaw talba għal reviżjoni skont dak l-Artikolu sabiex is-sitwazzjoni tagħhom tiġi eżaminata individwalment.
            
         10.3.   ĠBIR DEFINITTIV TAD-DAZJI PROVVIŻORJI
   
   
               (93)
            
            
               Minħabba l-kobor tal-marġnijiet tad-dumping li nstabu u fid-dawl tal-livell ta’ ħsara kkawżata lill-industrija tal-Unjoni, jitqies neċessarju li l-ammonti li nġabru permezz tad-dazju proviżorju tal-anti-dumping, impost mir-Regolament proviżorju, għandhom jinġabru b’mod definittiv sal-ammont tad-dazji definittivi imposti. Fejn id-dazji definittivi jkunu aktar baxxi mid-dazji provviżorji, l-ammont garantit b’mod provviżorju li jkun ogħla mir-rata definittiva tad-dazji anti-dumping għandu jiġi rilaxxat.
            
         11.   IMPENJI
   
   
               (94)
            
            
               Produttur esportatur fl-Indja u żewġ produtturi esportaturi fir-Repubblika Popolari taċ-Ċina offrew impenji fir-rigward tal-prezzijiet skont l-Artikolu 8(1) tar-Regolament bażiku.
            
         
               (95)
            
            
               F’dawn l-aħħar snin il-prodott ikkonċernat wera volatilità kunsiderevoli fil-prezzijiet u għalhekk mhuwiex xieraq għal impenn ta’ prezz fiss. Sabiex tingħeleb din il-problema, il-produttur esportatur Indjan offra klawżola ta’ indiċjar, iżda mingħajr ma jiddetermina l-prezz minimu rispettiv (MIP). F’dan ir-rigward huwa nnutat li ma setgħet tiġi stabbilita l-ebda rabta diretta bejn il-flutwazzjoni tal-prezzijiet u ta’ dak tal-materja prima ewlenija, u għalhekk l-indiċjar ma jitqiesx xieraq. Barra minn hekk, il-livell ta’ kooperazzjoni ta’ din il-kumpanija matul l-investigazzjoni u l-preċiżjoni tad-dejta li pprovdiet ma kinux ideali. Għaldaqstant, il-Kummissjoni ma kinitx sodisfatta li seta’ jiġi mmonitorjat b’mod effettiv impenn minn dik il-kumpanija.
            
         
               (96)
            
            
               Barra minn hekk, fir-rigward tal-produtturi esportaturi fir-RPĊ, l-investigazzjoni stabbilixxiet li hemm tipi differenti tal-prodott ikkonċernat li ma jintgħarfux faċilment u li għandhom differenzi konsiderevoli fil-prezzijiet. L-MIP uniku għat-tipi kollha tal-prodott offruti minn wieħed mill-produtturi esportaturi Ċiniżi għalhekk ma jeliminax l-effett ta’ ħsara tad-dumping. Barra minn hekk, iż-żewġ produtturi esportaturi kkonċernati fir-RPĊ huma produtturi ta’ tipi differenti ta’ prodotti kimiċi oħra u jistgħu jbigħu dawn il-prodotti lil klijenti komuni fl-Unjoni Ewropea permezz ta’ kumpaniji kummerċjali relatati. Dan joħloq riskju serju ta’ kumpens reċiproku u jagħmilha diffiċli li jiġi mmonitorjat b’mod effettiv l-impenn. L-MIPs differenti proposti mill-produttur esportatur Ċiniż l-ieħor ukoll jagħmlu l-monitoraġġ mhux prattikabbli minħabba l-kumplessità ta’ distinzjoni bejn it-tipi varji tal-prodott. Fuq il-bażi ta’ dan ta’ hawn fuq, ġie konkluż li l-offerti ta’ impenn ma jistgħux jiġu aċċettati,
            
         ADOTTA DAN IR-REGOLAMENT:
   Artikolu 1
   1.   Dazju anti-dumping definittiv huwa b’dan impost fuq l-importazzjonijiet tal-aċidu ossaliku, kemm jekk f’forma diidrata (numru CUS 0028635-1 u numru CAS 6153-56-6) jew f’forma anidrata (numru CUS 0021238-4 u numru CAS 144-62-7) u kemm jekk f’soluzzjoni milwiema jew le, li bħalissa jaqa’ fil-kodiċi NM ex 2917 11 00 (kodiċi TARIC 2917110091) u li joriġina u mill-Indja u mir-Repubblika Popolari taċ-Ċina.
   2.   Ir-rata tad-dazju definittiv tal-anti-dumping applikabbli għall-prezz nett, ħieles fil-fruntiera tal-Unjoni, qabel id-dazju, tal-prodott deskritt fil-paragrafu 1 u prodott mill-kumpaniji ta’ hawn taħt, għandha tkun din li ġejja:
   
               Pajjiż
            
            
               Kumpanija
            
            
               Rata tad-dazju anti-dumping %
            
            
               Kodiċi addizzjonali TARIC
            
         
               l-Indja
            
            
               Punjab Chemicals u Crop Protection Limited
            
            
               22,8 
            
            
               B230 
            
         
               Star Oxochem Pvt. Ltd
            
            
               31,5 
            
            
               B270 
            
         
               Il-kumpaniji l-oħra kollha
            
            
               43,6 
            
            
               B999 
            
         
               ir-RPĊ
            
            
               Shandong Fengyuan Chemicals Stock Co., Ltd; Shandong Fengyuan Uranus Advanced Material Co., Ltd.
            
            
               37,7 
            
            
               B231 
            
         
               Yuanping Changyuan Chemicals Co., Ltd
            
            
               14,6 
            
            
               B232 
            
         
               Il-kumpaniji l-oħra kollha
            
            
               52,2 
            
            
               B999 
            
         3.   L-applikazzjoni tar-rata tad-dazju individwali speċifikata għall-kumpaniji elenkati fil-paragrafu 2 ta’ dan l-Artikolu għandha tkun soġġetta għall-preżentazzjoni lill-awtorità doganali tal-Istati Membri ta’ fattura kummerċjali valida, li għandha tikkonforma mar-rekwiżiti stabbiliti fl-Anness. Jekk ma tiġi ppreżentata ebda fattura bħal din, għandu japplika d-dazju applikabbli għall-kumpaniji l-oħrajn kollha.
   4.   Sakemm ma jkunx speċifikat mod ieħor, għandhom japplikaw id-dispożizzjonijiet fis-seħħ dwar id-dazji doganali.
   Artikolu 2
   L-ammonti garantiti bħala dazju ta’ anti-dumping provviżorju skont ir-Regolament tal-Kummissjoni (UE) Nru 1043/2011 għandhom jinġabru definittivament. L-ammonti garantiti ogħla mill-ammont tad-dazji anti-dumping definittivi għandhom jiġu rilaxxati.
   Artikolu 3
   Dan ir-Regolament għandu jidħol fis-seħħ l-għada li jiġi ppubblikat f’Il-Ġurnal Uffiċjali tal-Unjoni Ewropea.
   
      Dan ir-Regolament għandu jorbot fl-intier tiegħu u jkun direttament applikabbli fl-Istati Membri kollha.
      Magħmul fi Brussell, it-12 ta’ April 2012.
      
         
            Għall-Kunsill
         
         
            Il-President
         
         N. WAMMEN
      
   
   
      (1)  ĠU L 343, 22.12.2009, p. 51.
   
      (2)  ĠU L 275, 20.10.2011, p. 1
   
   
      (3)  
   
               European Commission
            
         
               Directorate-General for Trade
            
         
               Directorate H, Office: N105 04/092
            
         
               1049 Bruxelles/Brussel,
            
         
               BELGIQUE/BELGIË
            
         
      ANNESS
      Dikjarazzjoni ffirmata minn uffiċjal tal-entità li qed toħroġ il-fattura kummerċjali, fil-format li ġej, għandha tidher fuq il-fattura kummerċjali valida msemmija fl-Artikolu 1(3):
      
                  (1)
               
               
                  L-isem u l-kariga tal-uffiċjal tal-entità li ħarġet il-fattura kummerċjali.
               
            
                  (2)
               
               
                  Id-dikjarazzjoni li ġejja:
                  “Jiena, hawn taћt iffirmat, niċċertifika li (l-volum) ta’ aċidu ossaliku li nbiegћ gћall-esportazzjoni fl-Unjoni Ewropea u li huwa kopert b’din il-fattura ġie manifatturat minn (l-isem u l-indirizz tal-kumpanija) (il-kodiċi addizzjonali TARIC) fi (pajjiż ikkonċernat). Niddikjara li l-informazzjoni mogħtija f’din il-fattura hija sħiħa u korretta.”
               
            Data u firma